Першапачатковае надзяленне зямлёй сялян часткі Віцебскай губерні, у т. л. Дрысенскага павета, праводзілася ў адпаведнасці з правіламі аднаго з Мясцовых палажэнняў. Сяляне атрымалі ў падворнае карыстанне ўсе сядзібныя і палявыя землі і ўгоддзі, якімі карысталіся да 19 лютага 1861 года. Сяляне іншых паветаў, у тым ліку і Полацкага, на падставе ўказа ад 2 лістапада 1863 г. атрымалі землі і ўгоддзі ў абшчыннае карыстанне, тут падушныя надзелы зямлі вызначаліся ў памерах 5 дзесяцін – вышэйшы, 1,6 дзесяціны – ніжэйшы.